**♦ RUGA TAINICĂ A SUFLETULUI NEPRIHĂNIT ♦**

*Gavriil Stiharul*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Patruzeci de sfinţi

ce-aşteptaţi smeriţi

la schit din poiană,

unde nu e iarnă,

fierbinţi lăcrimări

din mii lumânări,

lăcrimări de ceară

la slujbă de seară,

când sunt pomeniţi

cei nespovediţi,

la priveghere,

ceas de tăcere,

când până la mine

s-aude cum vine

pasul greu din cer,

îngerul stingher

frângând câte-o viaţă

înspre dimineaţă.

În nisip de stele,

luna printre ele

stă împotmolită

de vrăji împietrită,

planete sinistre

vâslesc înainte.

Patruzeci de sfinţi

ce-aşteptaţi smeriţi

la schit din poiană,

unde nu e iarnă,

aprindeţi tăciunii

rupând vrajă lunii –

fire de mătase

din raze sunt trase,

pe ele coboară

câte-o stea fugară

atunci când mai moare

un împărat mare.

Rugaţi pe Slăvitul

să-mi vină Ursitul

în zi de Florii,

când, peste câmpii,

cerul greu de floare

plouă cu petale.

Iată, El să vină

şezând pe asină,

alături de-un mânz

să vină la prânz,

petale în zbor

să-I facă covor,

unde să păşească

slava Lui cereasca.

Răsări soare mare,

răsări sfinte tare,

nouăzeci de raze

să mă lumineze:

două la sprâncene,

două între gene,

restul dintre ele

să se facă stele,

să-mi fie cunună

în noapte cu lună …